
zarándok-tanulmányút Csíksomlyón
2015. április 23–28. csütörtök–kedd
Végleges, 2015. április 20.

Utazásunk alkalma:
Csíksomlyó 2014. szeptember 12-e és 2015. szeptember 12-e között ünnepli
a Kegyszobor elkészítésének 500. évfordulóját.
Ebből az alkalomból a ferencesek Szentévet hirdettek e búcsújáróhelyen.

További évfordulók 2015-ben:
· A Boldogasszony Anyánk… ősi, nemzeti himnuszunk papírra vetésének 300. évfordulója (Szoszna Demeter György-énekeskönyv, Pannonhalma, 1714–1715);
· az Erdélyből (báró altorjai) származó, Segesvárott 1892. február 29-én született Boldog Apor Vilmos győri püspök vértanúságának (1945. március 30.–április 2.)
70. évfordulója;
· Bartók Béla halála (1945. szeptember 26.) 70. évfordulója;
· a Kis Magyar Uzuális kiadásának 40. és az Éneklő Egyház megjelenésének 30. évfordulója.
Az utazás résztvevői:
1. busz: Gödöllői Premontrei Perjelség, Gödöllői Kántorátus és a gödöllői Premontrei Szent Norbert Gimnázium, Egyházzenei Szakközépiskola és Diákotthon tanulói és tanárai (48 fős busz);

2. busz: PPKE BTK Boldog Özséb Színtársulat tagjai és néhány (meghívásos alapon válogatott) történelem, művészettörténet és magyar szakos hallgató (Piliscsaba), Liszt Ferenc Zeneművészeti Egyetem (LFZE) Népzene Tanszék népi ének szakos növendékei (53 fős busz);
3. busz: április 25-én, szombaton, Csíksomlyón egy napra csatlakozik az úthoz az LFZE Egyházzene Tanszéke 53 fős busszal.
Nagy öröm és megtiszteltetés számunkra, hogy Dr. Kilián István színház- és drámatörténész, professor emeritus, szeretett Mestertanárom részt venne velünk ezen az úton.

Szállás:

1. Nyomdaépület és zarándokház a ferences kolostornál Csíksomlyón (45 hely).

2. Nárcisz Panzió, Csíksomlyó (75 hely)

AZ UTAZÁS KONCEPCIÓJA
Szakmai tartalom – mindenkinek kötelező: 
Csíksomlyó, az 1440-es évek óta az obszerváns ferencesek gondozásában lévő Szűz Mária-kegyhely, alapítása óta folyamatosan napjainkig páratlan jelentőséget tölt(ött) be a hazai művelődés történetében: liturgia-, zene-, irodalom-, színház- és kegyességtörténeti, továbbá vallásnéprajzi szerepe felmérhetetlen. Igazi fókuszpontja annak a lelkiségi alapú művelődésnek és szemléletnek, amely napjainkig meghatározza Székelyföld, Gyimes és Moldva katolikus magyarjainak szakrális és profán népéletét. E tiszta, írott forrásokat őrző Csíksomlyói Ferences Rendház Könyvárából és az ugyaninnen származó Csíki Székely Múzeum (Csíkszereda) Könyvtára Ferences Állományából szeretnénk megmutatni, közelbe hozni a kurzus résztvevőinek ezeket a dokumentumokat, amelyek a 14–19. század között keletkeztek. Mindezt olyan módon, hogy azt a maga helyén és idejében: liturgikus, paraliturgikus, színpadi és konbibációs keretek között megszólaltatjuk, közösen átéljük! Utazásunk során, szintén a hely szelleméből adódóan, különös hangsúlyt kap a népének, a misztériumjáték, a szakrális és profán néphagyomány megismerése és szeretete, mindez történeti és történeti földrajzi keretbe ágyazva.
Lelki tartalom – fakultatív, mindenkinek a saját lelki igényeihez mérten:

kegyhely és szentév lévén mise, gyóntatás, népi Mária-köszöntők, rózsafüzér, vesperások, keresztút, a Kis-Somlyó-hegyre tartó gyalogos kicsi búcsújárás megélése.
A vizsgált történeti források csoportjai:

a.) Ferences rendtörténet: Kájoni János és Losteiner Leonárd kéziratai, laikus vallásos társulatok albuma.
b.) Liturgiatörténet, különös tekintettel a Csíksomlyói Cantionale (16. század eleje) gregorián énekeire.

c.) Népének-történet: Kájoni János (1629–1687) kéziratos és nyomtatott művei, azok szövegének és dallamának továbbélése a csíki székely, a gyimesi és a moldvai csángó néphagyományban.
d.) Iskoladráma: a 18. századi, magyar nyelvű, tömegeket vonzó gimnáziumi színjátékok révén Csíksomlyó az anyanyelvű színjátszás bölcsője. Ebből mutatunk be egy Mária mennybevétele játékot a piliscsabai Boldog Özséb Színtársulattal és az LFZE népi ének szakos növendékeivel.

e.) Archaikus népi imádságok: Erdélyi Zsuzsanna (1921–2015) szerint fő forrásuk a késő középkori, lángoló, átélten Krisztus-követő obszerváns ferences lelkiség. Csíki és gyimesi gyűjtésből imádkozunk az utazás során.
Utazásunkat a 2015. február 13-án az örökkévalóságba költözött

Erdélyi Zsuzsanna

néprajztudós, népénekgyűjtő – Hegyet hágék, lőtőt lépék… emlékének is ajánljuk!

2015. április 23. csütörtök, Szent Adalbert ünnepe,
az Erdélybe oda-, Csíksomlyóra hazautazás napja
A nap mottója:

„Kevered a Brandenburgi versenyeket? Nem bírsz egyenesen állni? Vakaródzol? Nyüszítesz? Nem, Öreg, nem! Olimpiai eszme! Aaaz igen!” (Hidi Ernő, testneveléstanár, Győr)

Piliscsaba: 4.30-tól gyülekező, 5.00-kor indulás az Emericanum mögül.

Budapest: az Árpád-híd pesti hídfőjénél 5.30-tól gyülekező, 6.00-kor indulás!
Gödöllő: A Premontrei Gimnázium előtti parkolóból 6.00-kor
A technikai szünetek (latrina magica) mellett Nagyváradon és a Királyhágón lenne egy hosszabb megálló.

Nagyvárad, a Magyar Compostela, odafelé, április 23-án, csütörtökön délben:
· Székesegyház a Szent László-herma másolatával (1892) és az ottani ereklyével – himnikus és népénekes, közös Szent László-kösztöntő éneklése
· Püspöki palota (a Székesegyházzal szemben, barokk épület, kívülről)
· Kanonok sor (a Székesegyházzal szemben)
Ha marad idő:

· Vár a Szent László-templommal, 1565-ig Szent László sírjával

· A Sebes-Körös partja, Városháza, megyeház, színház épülete

· Ady Endre kávéháza

Csíksomlyó – április 24–25–26: péntek–szombat–vasárnap:
2015. április 24. péntek, Szent György napja
A tavasz kezdőnapja a néphagyományban, a szarvasmarhák kihajtásának ideje.
Nekünk Csíksomlyón a teljes lelki felkészülés és a szüntelen próbák napja.
A nap mottója: „Süss fel Nap, Szent György nap, / kertek alatt a libáink megfagynak!”
9.00–11.00: A BÖSZK beállás- és előadáspróbája a Kegytemplomban. A történész 


hallgatóknak fakultatív csíkszeredai vagy csíkcsobotfalvi séta. 

11.00–12.00: Közös (Gödöllő és Piliscsaba) Mária-köszöntő a Kegytemplomban 

népénekekkel, érintőzés a Kegyszobornál. Közben gyóntatás: P. Márk József OFM egykori orgonista, P. Urbán Erik OFM templomigazgató.

12.00–13.00: ebéd az Orbán Ottília által megrendelt helyen.

13.00–14.30: közös séta a Kis-Somlyó-hegyen, közben keresztút a Jázus-hágón és a kápolnák 

(Salvator- és a Szenvedő Jézus-kápolna) megtekintése; éneklés Krisztus színeváltozásáról; lefelé menet beköszönés a Szent Antal- és a Nepomuki Szent János-kápolnába és felfrissülés a borvízforrásoknál. 

14.30–17.00: ének, liturgikus drámák és a BÖSZK-kel közösen misztériumjáték-próba a 


Kegytemplomban.

18.00: Vacsora

20.00: koccintás, szabad program

2015. április 25. szombat, Szent Márk evangélista ünnepe, 

a búzaszentelő körmenet, 

utunkon a szellemi kincstár napja

A nap mottója: „Öreg, érezd, hogy élsz!” (Hidi Ernő, testneveléstanár, Győr)
Ezen a napon csatlakozik a Liszt Ferenc Zeneművészeti Egyetem Egyházzene Tanszékének 50 fős tanári és növendékcsoportja.
Mai tevékenységünk két helyszíne: Csíksomlyó és Csíkszereda. Ezen a napon tekintenénk meg bőséges magyarázattal a Csíksomlyói Ferences Rendház állományában a zárt könyvtár páratlan kincseit és Csíkszeredában a Csíki Székely Múzeum kiállításait. Könyv- és lemezbemutató és polifon vesperás zárja a napot.
9.00: Az Egyházzene Tanszék Mária-köszöntője a Kegytemplomban népénekekkel

Az előéneklésben közreműködnek az LFZE Népzene Tanszék népi ének szakos növendékei; a kegyhely (pl. könyvtár) történetének főbb eseményeit és a templom látnivalóit ismerteti: Medgyesy S. Norbert 

A Gemmata úti- és énekeskönyvek kiosztása. 

10.00–11.15: kódexolvasás a kolostor melletti nyomda nagytermében

Előadó: Márk József OFM, a Könyvtár őre 1969 óta és Medgyesy S. N.

Megtekintendő források (tervezet):

· Középkori kódexek:

1. Graduale de tempore (Erdély, 1524)

2. Csíksomlyói Cantionale (Erdély, 16. század)

· Kájoni János kéziratai közül:

1. Herbarium, Csíksomlyó–Szárhegy, 1656–1673. 

2. Latin-magyar versgyűjtemény (Hymnarium), 1659–1677.

· Az iskoladrámák kéziratai:

1. Liber Exhibens Actiones Parascevicas… Csíksomlyó, 1774. 

· Nyomtatvány:

1. Cantionale Catholicum, Csíksomlyó, 1676. és 1719. Szerk. Kájoni János 

Utazás autóbusszal Csíkszeredába (10 perc) 

11.30–13.00: a Csíki Székely Múzeum (Csíkszereda, Mikó-vár) kiállításainak 



megtekintése

A kiállítás részei a Mikó-várban:

1. A csíksomlyói nyomda (1675–) története

2. Megmentett szakrális kincseink

3. Csíki idők járása (Népi életképek a mindennapokból) 

4. A csíkszeredai Mikó-vár története (az 1630-as évektől napjainkig) 

13.00–13.45: Ebéd Csíksomlyón (a megrendelt helyen)

Mindhárom autóbusszal utazás a közeli (4 km-re lévő) Csíktapolcára (10 perc).

14.30–17.30: Konferencia a csíktapolcai Szent Lőrinc-plébániatemplomban:

Csíksomlyó szerepe a liturgia-, a zene-, a népének- és a színháztörténetben

1. Geréd Vilmos karnagy, egyházzenész: Erdély mai népénekhagyománya

2. Németh István népzenegyűjtő (MTA BTK ZTI): A népénekgyűjtés tapasztalatai Csíksomlyó vonzáskörzetében a Kárpátokon innen és túl – 90 perces nagyelőadás
Szünet
3. Havas Gyöngyvér művészettörténész hallgató (PPKE BTK): A csíksomlyói Kegyszobor – Napbaöltözött Asszony típusa és korabeli erdélyi rokonai

4. Réger Ádám irodalomtörténész, PhD-hallgató (PPKE BTK): Meglepetések a Kájoni Hymnarium kapcsán 

5. Kilián István professor emeritus (MTA BTK ITI Régi Magyar Drámatörténeti Kutatócsoport): Személyes emlékek a csíksomlyói drámakutatásról 

6. Medgyesy S. Norbert művelődéstörténész (PPKE BTK): A csíksomlyói ferences, 18. századi misztériumdrámák színház- és drámatörténeti jellegzetességei, liturgikus gyökerei és összefüggései a népénekekkel

Az egyes előadások között csíksomlyói írott forrásokból származó gregorián tételeket és népénekeket énekelünk közösen.

Visszautazás a szálláshelyre autóbuszokkal. 
18.00: Vacsora a szálláshelyen

(19.00: Mise a Kegytemplomban – énekel: Bíró János kántor, orgonista)

19.30: közös énekléssel egybekötött könyv- és lemezbemutató a Kegytemplomban:
Énekek Szent István király tiszteletére.

Szerk. Kovács Andrea–Medgyesy S. Norbert. Magyar Napló, Bp. 2014.

20.15: húsvéti polifon vesperás a Kegytemplomban, elbúcsúzás a Kegyhelytől

2015. április 26. Húsvét 4., „Jubilate = Ujjongjatok!” vasárnapja
A szívbéli ünneplés és hálaadás napja

A nap mottója: „Öreg, térdelj le és sírjál!” (Hidi Ernő, testneveléstanár, Győr)

8.30-tól: főpróbák
10.30: ünnepi hatalmas mise éneklése a Kegytemplomban (Urbán Erik atyával már fixálva).
A postcommunio után: misztériumjáték Szűz Mária életéről, ennek részei:

a.) Késő középkori liturgikus játék éneklése az Annuntiatióról és Csíksomlyó titulusáról, a Visitatióról (Gödöllői Kántorátus és gödöllői egyházzenészek)

b.) 18. századi csíksomlyói misztériumjáték Szűz Mária mennybevételéről (PPKE BTK Boldog Özséb Színtársulat és a népi ének szakosok)
Ebéd és délután: alvás, pihenés, séta, könnyezés, beszélgetés, közös dalolás, túlmutatás, tehénröptetés.
19.00: Polifon húsvéti vesperás a Kegytemplomban, utána elköszönés Szűz Máriától helyi

népénekekkel és archaikus népi imádságokkal. Paraliturgia, virrasztás!
2015. április 27. hétfő
A kirándulás napja

A nap mottója:

„Darás tészta? Nem, Öreg, az nem ebéd!

Karomnyi kolbász meg a négyzetméter rántott hús! Aaaaz igen!” (Hidi Ernő)

Megtekintésre váró terület: Felcsík, Alcsík, Felső-Háromszék.
A kiránduláson – természetesen – minden megállónál kiosztott fénymásolatról helyben gyűjtött népdalokat és népénekeket zengedeznénk közösen! Az autóbuszokon is tervezünk közös dalolást! (
A kirándulás állomásai:
· 15. századi székely erődtemplom: Csíkrákos és Csíkdelne
· Madéfalva: az 1764-es veszedelem (SICVLICIDIVM) emlékműve.
· Szent Anna-tó Tusnádnál (kis sétával).

· Torja mellett a büdösbarlang bejárata, a buszokban Altorján megemlékezés a báró altorjai Apor családról és híres sarjairól: báró Apor Péter (1676–1752) íróról, a 18. századi transzszilvanizmus atyjáról (lásd: Metamorphosis Transylvaniae, 1736) és báró Apor Vilmos (1892–1945) vértanú győri püspökről.
· Kézdivásárhely: a főtéren Gábor Áron szobra, a külváros = Kanta, a 18. századi minorita gimnázium, egykori iskoladráma-központ épülete – ezeket a buszból tekintenénk meg. Itt részleteket hallunk a Borka asszony és György deák című, 1773-ból fennmaradt kantai minorita iskolai vénlánycsúfolóból. 
· Gelence: 13. századi gótikus Szent Imre-templom, benne az egyik legszebb és legépebben fennmaradt Szent László-freskóciklus és Passió-freskóciklus, mindkettő a 14. századból.

Este Csíksomlyón megrendelt meleg vacsora, a másnapi hideg úti élelmek kiosztása.

2015. április 28. kedd

A visszautazás napja

A nap mottója:

„Sixty years! Tudod mi az, Öreg? 60 év! Megyek a nyugdíjba! Szevasz!” (Hidi Ernő, Győr)

6.30: Indulás Csíksomlyóról mindkét autóbusszal, egy huzamban Gödöllőig, Pestig és Piliscsabáig.
Kincses Kolozsvár – a déli órákban:
Megtekintendő – néhány utcán belül vannak a Belvárosban, távolság nincs:
· Ferences templom és kerengő (14–15. század) + gótikus káptalanterem a ferences templom melletti zeneiskolában: Kolozsvár legrégibb épülete!
· Mátyás király és Bocskai István szülőháza

· Szent Mihály-templom (gótikus!)

· Mátyás-szobor (Fadrusz János alkotása) a Főtéren

· Séta a Főtéren: Rhédey-palota, a bíró háza, Bánffy-palota, magyar konzulátus

· Egyetemi (piarista, volt jezsuita) barokk templom a Füzesmikoláról származó Könnyező Szűzanya görög ikon-kegyképpel
· Az Apor-szeminárium épülete

· A Bolyai Egyetem főépülete kívülről a Farkas utcában

· A református kollégium épülete kívülről

· A Farkas utcai református (a 15. században minorita, gótikus!) templom, előtte Sárkányölő Szent György szobra másolatával.
Visszaérkezés: a késő esti órákban Gödöllőre, Pestre, az Árpád-hídhoz és Piliscsabára, a Campusra.
Piliscsaba, 2015. április 20.
Összeállította: Medgyesy S. Norbert PhD
